કેટલાક માણસો એક નાનામાં નાના અન્યાય માટે સરકારી કચેરીના સત્તર ધક્કા ખાય છે. અદાલતોનાં પગથિયાં ગણે છે. બધું કામ ભૂલીને એ ન્યાય મેળવવા લાંબી ખટપટમાં પડે છે. એમની જિંદગીનું મુખ્ય કાર્ય જ ન્યાય મેળવવાની ઝંખના બની જાય છે. બહુ વર્ષો વીતી જાય છે ત્યારે તેમને ભીતિ થાય છે કે જીવનને સંતોષ થાય તેવો ન્યાય તો ન જ મળ્યો, પણ ન્યાય મેળવવાની કોશિશમાં ને કોશિશમાં ઘણાં ઉત્તમ વર્ષો બરબાદ કર્યાં, ઘણી શક્તિ વેડફી નાખી.